Vrou doodgeskiet in voortslepende bendegeweld | Netwerk24
Deur Roshé Taka 19 November 2019 15:28
Mihlali Majikela, 'n provinsiale polisiewoordvoerder, sê 'n moordsaak word ondersoek nadat 'n skietvoorval omstreeks 16:00 in Donigal Court, Hanover Park, plaasgevind het.
"Volgens berigte het polisielede van Philippi op 'n klag van moord by die betrokke adres gereageer. Hulle het daar 'n 28-jarige vrou se lyk op die grond met 'n skietwond aan haar bolyf aangetref."
Majikela sê die omstandighede rondom die voorval is nog nie bekend nie en niemand is nog in hegtenis geneem nie.
Volgens Ebrahim Abrahams, voorsitter van die gemeenskapspolisiëringsforum (GPF), was die voorval bendeverwant. "Dit is 'n voortdurende geveg tussen twee mededingende bendes wat uit wraak baklei."
Die Americans en die Ghetto-bende baklei glo al die afgelope twee jaar teen mekaar, sê hy.
Intussen het medelye vir die vermoorde vrou en haar familie sedert Sondag op die Western Cape Gangwatch se Facebook-blad ingestroom.
'n Vrou wat haarself as die vermoorde se vriendin geïdentifiseer het, skryf: "Hoekom is jy so gou weg? Jy mag dalk weg wees, maar jy sal nooit vergeet word nie."
"Medelye aan die familie en geliefdes. So hartseer," lui een van die ander inskrywings.
Nog 'n vrou skryf: "Hoekom onskuldige mense? Hoekom roei die elemente nie mekaar uit nie? Daardie vrou is 'n vrou wat miskien kinders het en nou is hulle van hul ma ontneem."